title: Odluka Vijeća (ZVSP) 2019/135 od 28. siječnja 2019. o izmjeni Odluke Vijeća 2011/72/ZVSP o mjerama ograničavanja protiv određenih osoba i subjekata s obzirom na stanje u Tunisu

text:
                  29.1.2019

                  HR

                  Službeni list Europske unije

                  L 25/23

         ODLUKA VIJEĆA (ZVSP) 2019/135
         od 28. siječnja 2019.
         o izmjeni Odluke Vijeća 2011/72/ZVSP o mjerama ograničavanja protiv određenih osoba i subjekata s obzirom na stanje u Tunisu
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 31. siječnja 2011. donijelo Odluku 2011/72/ZVSP (1) o mjerama ograničavanja protiv određenih osoba i subjekata s obzirom na stanje u Tunisu.

                     (2)

                     Na temelju preispitivanja Odluke 2011/72/ZVSP mjere ograničavanja trebalo bi produljiti do 31. siječnja 2020., a unos za jednu osobu trebalo bi ukloniti.

                     (3)

                     Odluku 2011/72/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka 2011/72/ZVSP mijenja se kako slijedi:

                        1.

                        Članak 5. zamjenjuje se sljedećim:

                           „Članak 5.
                           Ova Odluka primjenjuje se do 31. siječnja 2020. Ona se stalno preispituje. Prema potrebi može se produljiti ili izmijeniti ako Vijeće smatra da njezini ciljevi nisu ispunjeni.”.

                        2.

                        Prilog se mijenja u skladu s Prilogom ovoj Odluci.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 28. siječnja 2019.

                  Za Vijeće

                  Predsjednik

               P. DAEA

            (1)  Odluka Vijeća 2011/72/ZVSP od 31. siječnja 2011. o mjerama ograničavanja protiv određenih osoba i subjekata s obzirom na stanje u Tunisu (SL L 28, 2.2.2011., str. 62.).

            PRILOG
            U Prilogu Odluci 2011/72/ZVSP unos 28 (Mohamed Marwan Ben Ali Ben Mohamed MABROUK) briše se.


title: Odluka Vijeća (EU) 2019/136 od 28. siječnja 2019. o stajalištu koje treba zauzeti u ime Europske unije u okviru radne skupine za vino osnovane Sporazumom o gospodarskom partnerstvu između Europske unije i Japana u pogledu obrazaca koje treba upotrebljavati za certifikate za uvoz vinskih proizvoda podrijetlom iz Japana u Europsku uniju i modaliteta u vezi sa samocertificiranjem

text:
                  29.1.2019

                  HR

                  Službeni list Europske unije

                  L 25/25

         ODLUKA VIJEĆA (EU) 2019/136
         od 28. siječnja 2019.
         o stajalištu koje treba zauzeti u ime Europske unije u okviru radne skupine za vino osnovane Sporazumom o gospodarskom partnerstvu između Europske unije i Japana u pogledu obrazaca koje treba upotrebljavati za certifikate za uvoz vinskih proizvoda podrijetlom iz Japana u Europsku uniju i modaliteta u vezi sa samocertificiranjem
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207, u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija je Sporazum o gospodarskom partnerstvu između Europske unije i Japana (1) („Sporazum”) sklopila Odlukom Vijeća (EU) 2018/1907 (2). Sporazum stupa na snagu 1. veljače 2019.

                     (2)

                     Na temelju članka 2.28. stavka 1. Sporazuma certifikat ovjeren u skladu s japanskim zakonima i drugim propisima, uključujući samocertifikat proizvođača koji je odobrilo nadležno japansko tijelo, smatra se dostatnom potvrdom da su ispunjeni zahtjevi za uvoz i prodaju u Uniji vinskih proizvoda podrijetlom iz Japana iz članaka 2.25., 2.26. ili 2.27. Sporazuma.

                     (3)

                     Na temelju članka 2.28. stavka 2. Sporazuma radna skupina za vino treba odlukom utvrditi modalitete za provedbu stavka 1. tog članka, osobito u vezi s obrascima koje treba upotrebljavati te podacima koje treba navesti na certifikatu.

                     (4)

                     U članku 2.35. stavku 2. točki (a) Sporazuma predviđeno je da radna skupina za vino treba utvrditi modalitete u vezi sa samocertificiranjem.

                     (5)

                     Na temelju članka 2.35. stavka 3. Sporazuma radna skupina za vino treba održati svoj prvi sastanak na datum stupanja na snagu Sporazuma.

                     (6)

                     Radna skupina za vino tijekom svojeg prvog sastanka 1. veljače 2019. treba donijeti odluku o obrascima koje treba upotrebljavati kao certifikate za uvoz vinskih proizvoda podrijetlom iz Japana u Uniju i o modalitetima u vezi sa samocertificiranjem kako bi se omogućila učinkovita provedba Sporazuma i time pojednostavnio uvoz vinskih proizvoda podrijetlom iz Japana. Predviđeni obrasci i predviđeni modaliteti u vezi sa samocertificiranjem u skladu su s politikama Unije o olakšavanju trgovine i suradnji s trećim zemljama koje su sklopile sporazume s Unijom s ciljem sprječavanja prijevara.

                     (7)

                     Primjereno je utvrditi stajalište koje treba zauzeti u ime Unije u okviru radne skupine za vino.

                     (8)

                     Stajalište Unije u okviru radne skupine za vino trebalo bi se stoga temeljiti na priloženom nacrtu Odluke,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru radne skupine za vino na njezinom prvom sastanku temelji se na nacrtu odluke priloženom ovoj Odluci.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 28. siječnja 2019.

                  Za Vijeće

                  Predsjednik

               P. DAEA

            (1)  SL L 330, 27.12.2018., str.3.

            (2)  Odluka Vijeća (EU) 2018/1907 od 20. prosinca 2018. o sklapanju Sporazuma o gospodarskom partnerstvu između Europske unije i Japana (SL L 330, 27.12.2018., str.1.).

            NACRT
            ODLUKA br. 1/2019 RADNE SKUPINE ZA VINO EU – JAPAN
            od …
            o utvrđivanju obrazaca koje treba upotrebljavati za certifikate za uvoz vinskih proizvoda podrijetlom iz Japana u Europsku uniju i modaliteta u vezi sa samocertificiranjem
            RADNA SKUPINA ZA VINO,
            uzimajući u obzir Sporazum o gospodarskom partnerstvu između Europske unije i Japana („Sporazum”), osobito njegove članke 2.28. i 2.35.,
            budući da:

                        (1)

                        Sporazum o gospodarskom partnerstvu između Europske unije i Japana stupa na snagu 1. veljače 2019.

                        (2)

                        Člankom 22.4. Sporazuma osniva se radna skupina za vino koja je, među ostalim, odgovorna za učinkovitu provedbu i funkcioniranje odjeljka C Sporazuma i Priloga 2.-E Sporazumu.

                        (3)

                        Na temelju članka 2.28. stavka 1. Sporazuma certifikat ovjeren u skladu s japanskim zakonima i drugim propisima, uključujući samocertifikat proizvođača koji je odobrilo nadležno japansko tijelo, smatra se dostatnom potvrdom da su ispunjeni zahtjevi za uvoz i prodaju u Uniji vinskih proizvoda podrijetlom iz Japana iz članaka 2.25., 2.26. ili 2.27. Sporazuma.

                        (4)

                        Na temelju članka 2.28. stavka 2. točke (a) Sporazuma obrasce koje treba upotrebljavati i podatke koje treba navesti na certifikatima treba donijeti odlukom radne skupine za vino osnovane u skladu s člankom 22.4. Sporazuma.

                        (5)

                        Na temelju članka 2.35. stavka 2. točke (a) Sporazuma radna skupina za vino treba donijeti modalitete u vezi sa samocertificiranjem,

                  DONIJELA JE OVU ODLUKU:

               Članak 1.

                  1.   Obrazac koji se upotrebljava za certifikate ovjerene u skladu s japanskim zakonima i drugim propisima naveden je u Prilogu I. ovoj Odluci.

                  2.   Obrazac koji se upotrebljava za samocertifikate proizvođača koje je odobrilo nadležno japansko tijelo naveden je u Prilogu II. ovoj Odluci.

                  3.   Modaliteti u vezi sa samocertificiranjem proizvođača koje odobrilo nadležno japansko tijelo navedeni su u Prilogu III. ovoj Odluci.

               Članak 2.
               Ova Odluka stupa na snaga na dan donošenja.

                     Za radnu skupinu za vino

                     […]

            PRILOG I.

            Tekst slike

               OBRAZAC CERTIFIKATA KOJI IZDAJE NACIONALNI INSTITU ZA ISTRAŽIVANJE ALKOHOLNIH PIĆA [NATIONAL RESEARCH INSTITUTE OF BREWING, NRIB] ZA UVOZ VINSKIH PROIZVODA PODRIJETLOM IZ JAPANA U EU (1)
               1. Izvoznik (puni naziv i adresa)
               Treća zemlja koja je izdala dokument: JAPAN
               Pojednostavnjeni VI 1 serijski br. (2):
               DOKUMENT ZA UVOZ VINA, SOKA OD GROŽĐA ILI MOŠTAU EUROPSKU UNIJU
               2. Primatelj (naziv i adresa)
               3. Carinski pečat (samo za službenu uporabu u EU-u)
               4. Prijevozna sredstva i pojedinosti o prijevozu (3)
               5. Mjesto iskrcaja (ako se razlikuje od 2.)
               6. Opis uvezenog proizvoda (4)
               7. Količina u l/hl/kg
               8. Broj spremnika (5)
               9. Certifikat
               „Prethodno opisani proizvod namijenjen je za izravnu ljudsku potrošnju, usklađen je s definicijama i enološkim praksama odobrenima u odjeljku C poglavlja 2. Sporazuma o gospodarskom partnerstvu između Europske unije i Japana.”
               Naziv i adresa proizvođača:
               Puni naziv i adresa nadležnog tijela: Mjesto i datum:
               National Research Institute of Brewing (Nacionalni institut za istraživanje alkoholnih pića)
               pod nadzorom japanskog Ministarstva financija
               3-7-1, Kagamiyama, Higashihiroshima, Hirošima, Japan
               Pečat nadležnog tijela:
               Potpis, ime i funkcija službenika nadležnog tijela:
               (1) U skladu s člankom 2.28. Sporazuma o gospodarskom partnerstvu između Europske unije i Japana.
               (2) Riječ je o broju sljedivosti serije koji dodjeljuje NRIB.
               (3) Navedite: prijevoz korišten za dostavu do točke ulaska u EU: navedite prijevozno sredstvo (brod, zrakoplov itd.), navedite ime broda itd.
               (4) Navedite sljedeće podatke:
               — oznaka za prodaju kako je navedena na etiketi (kao što je naziv proizvođača, vinorodna regija, trgovački naziv itd.);
               — ime zemlje podrijetla: [navedite „Japan”];
               — naziv oznake zemljopisnog podrijetla, ako je potrebno;
               — stvarna alkoholna jakost po volumenu;
               — boja proizvoda (navedite samo „crveno”, „rosé”, „ružičasto” ili „bijelo”);
               — oznaka kombinirane nomenklature (oznaka KN).
               (5) Spremnik znači spremnik za vino manji od 60 litara. Broj spremnika može biti broj boca.

            Tekst slike

               Pripisivanje (ulazak u slobodni promet i izdavanje izvadaka)
               Količina
               10. Broj i datum carinskog dokumenta o puštanju u slobodni promet te broj i datum izvatka
               11. Puni naziv i adresa primatelja (izvadak)
               12. Pečat nadležnog tijela
               Raspoloživo
               Pripisano
               Raspoloživo
               Pripisano
               Raspoloživo
               Pripisano
               13. Dodatne primjedbe

            PRILOG II.

            Tekst slike

               OBRAZAC SAMOCERTIFIKATA ZA UVOZ VINSKIH PROIZVODA PODRIJETLOM IZ JAPANA U EUROPSKU UNIJU (1)
               1. Izvoznik (puni naziv i adresa)
               Treća zemlja koja je izdala dokument: JAPAN
               Pojednostavnjeni VI 1 Serijski br. (2):
               DOKUMENT ZA UVOZ VINA, SOKA OD GROŽĐA ILI MOŠTAU EUROPSKU UNIJU
               2. Primatelj (naziv i adresa)
               3. Carinski pečat (samo za službenu uporabu u EU-u)
               4. Prijevozna sredstva i pojedinosti o prijevozu (3)
               5. Mjesto iskrcaja (ako se razlikuje od 2.)
               6. Opis uvezenog proizvoda (4)
               7. Količina u l/hl/kg
               8. Broj spremnika (5)
               9. Certifikat
               „Prethodno opisani proizvod namijenjen je za izravnu ljudsku potrošnju, usklađen je s definicijama i enološkim praksama odobrenima u odjeljku C poglavlja 2. Sporazuma o gospodarskom partnerstvu između Europske unije i Japana. Proizveo ga je proizvođač koji je dobio pojedinačno odobrenje za proizvodnju vina od japanske Nacionalne porezne agencije i za samocertificiranje od Nacionalnog instituta za istraživanje alkoholnih pića (NRIB). Proizvođač podliježe inspekciji i nadzoru koji provodi NRIB.”
               Naziv, adresa i registracijski broj / broj odobrenja proizvođača:
               Puni naziv i adresa nadležnog tijela: Mjesto i datum:
               National Research Institute of Brewing (Nacionalni institut za istraživanje alkoholnih pića)
               pod nadzorom japanskog Ministarstva financija
               3-7-1, Kagamiyama, Higashihiroshima, Hirošima, Japan
               Pečat odobrenog proizvođača: Potpis odobrenog proizvođača:
               (1) U skladu s člankom 2.28. Sporazuma o gospodarskom partnerstvu između Europske unije i Japana.
               (2) Riječ je o broju sljedivosti serije koji dodjeljuje Nacionalni institut za istraživanje alkoholnih pića (NRIB).
               (3) Navedite: prijevoz korišten za dostavu do točke ulaska u EU; navedite prijevozno sredstvo (brod, zrakoplov itd.), navedite ime broda itd.
               (4) Navedite sljedeće podatke:
               — oznaka za prodaju kako je navedena na oznaci (kao što je naziv proizvođača, vinorodna regija, trgovački naziv itd.);
               — ime zemlje podrijetla: [navedite „Japan”];
               — naziv oznake zemljopisnog podrijetla, ako je potrebno;
               — stvarna alkoholna jakost po volumenu;
               — boja proizvoda (navedite samo „crveno”, „rosé”, „ružičasto” ili „bijelo”);
               — oznaka kombinirane nomenklature (oznaka KN).
               (5) Spremnik znači spremnik za vino manji od 60 litara. Broj spremnika može biti broj boca.

            Tekst slike

               10. IZVJEŠĆE O ANALIZI (u kojem se opisuju analitička svojstva prethodno navedenog proizvoda)
               ZA MOŠT I SOK OD GROŽĐA:
               Ne zahtijevaju se nikakvi podaci
               ZA VINO I MOŠT JOŠ U POSTUPKU FERMENTACIJE:
               — Stvarna alkoholna jakost po volumenu:
               ZA SVE PROIZVODE:
               — Ukupna koncentracija sumpornog dioksida:
               — Ukupna kiselost:
               Pečat odobrenog proizvođača: Mjesto i datum:
               Potpis, ime i funkcija odobrenog proizvođača:

            Tekst slike

               Pripisivanje (ulazak u slobodni promet i izdavanje izvadaka)
               Količina
               11. Broj i datum carinskog dokumenta o puštanju u slobodni promet te broj i datum izvatka
               12. Puni naziv i adresa primatelja (izvadak)
               13. Pečat nadležnog tijela
               Raspoloživo
               Pripisano
               Raspoloživo
               Pripisano
               Raspoloživo
               Pripisano
               14. Dodatne primjedbe

            PRILOG III.
            Modaliteti u vezi sa samocertificiranjem

                        1.

                        Nacionalni institut za istraživanje alkoholnih pića pod nadzorom japanskog Ministarstva financija,

                                    (a)

                                    pojedinačno određuje proizvođače odobrene u Japanu za sastavljanje samocertifikata iz članka 2.28. Sporazuma o gospodarskom partnerstvu između Europske unije i Japana;

                                    (b)

                                    nadzire i kontrolira odobrene proizvođače; i

                                    (c)

                                    Europsku uniju obavješćuje:

                                                —

                                                dvaput godišnje u siječnju i srpnju o nazivima i adresama odobrenih proizvođača zajedno s njihovim službenim registracijskim brojevima; i

                                                —

                                                bez odgode, o svakoj promjeni nazivâ i adresa ili povlačenju bilo kojeg odobrenog proizvođača.

                        2.

                        Europska unija bez odgode objavljuje i ažurira nazive i adrese odobrenih proizvođača na popisu naslovljenom „Nadležna tijela, imenovani laboratoriji te odobreni proizvođači i prerađivači vina trećih zemalja za sastavljanje dokumenata VI-1 za uvoz vina u EU” koji je dostupan na službenim internetskim stranicama Europske komisije:
                        ec.europa.eu/agriculture/sites/agriculture/files/wine/lists/06.pdf


title: Odluka (EU) 2019/137 Europske središnje banke od 23. siječnja 2019. o odabiru pružatelja mrežnih usluga za portal jedinstvene tržišne infrastrukture Eurosustava (ESMIG) (ESB/2019/2)

text:
                  29.1.2019

                  HR

                  Službeni list Europske unije

                  L 25/34

         ODLUKA (EU) 2019/137 EUROPSKE SREDIŠNJE BANKE
         od 23. siječnja 2019.
         o odabiru pružatelja mrežnih usluga za portal jedinstvene tržišne infrastrukture Eurosustava (ESMIG) (ESB/2019/2)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije,
         uzimajući u obzir Statut Europskog sustava središnjih banaka i Europske središnje banke, a posebno njegov članak 3. stavak 1., članak 12. stavak 1. i članke 17., 18. i 22.,
         budući da:

                     (1)

                     Portal jedinstvene tržišne infrastrukture Eurosustava (ESMIG) je tehnička komponenta koja se dostavlja kao dio projekta konsolidacije T2-T2S koji objedinjuje pristup izravno povezanih sudionika na tržištu svim tržišnim infrastrukturama koje osigurava Eurosustav. ESMIG će dati takvim sudionicima jednu istu tehničku strukturu za pristup sustavu TARGET2 (T2) uključujući uslugu namire trenutačnih plaćanja u sustavu TARGET (TIPS), sustavu TARGET2-Securities (T2S), sustavu upravljanja kolateralom Eurosustava (ECMS) i moguće drugim uslugama tržišne infrastrukture Eurosustava i aplikacijama.

                     (2)

                     Odbora za tržišne infrastrukture je na sastanku koji se održao od 23. do 24. travnja 2018. odlučio da će središnje banke Deutsche Bundesbank, Banco de España, Banque de France i Banca d'Italia (dalje u tekstu „nacionalne središnje banke pružatelji”) provesti potrebne pripreme kako bi osigurale do tri pružatelja mrežnih usluga koji će pružati usluge povezivanja s ESMIG-om te da će središnja banka Banca d'Italia voditi postupak odabira.

                     (3)

                     Na tom sastanku, Odbor za tržišne infrastrukture također je odlučio da će središnja banka Banca d'Italia djelovati kao operativna jedinica Eurosustava za postupak odabira. Također je odlučio da će Odbor za tržišne infrastrukture biti odgovoran za određivanje članova komisije za odabir s obzirom na to da će središnje banke Eurosustava biti nadležne i odgovorne za kriterije odabira te ishod odluke komisije za odabir na temelju tih kriterija. Središnja banka Banca d'Italia bila bi odgovorna za pravilno vođenje postupka odabira te bi njezina posebna odgovornost u vezi s postupkom odabira bila odvojena od odgovornosti koje imaju nacionalne središnje banke pružatelji u skladu sa sporazumom između razine 2 i razine 3.

                     (4)

                     Cilj postupka odabira je pružateljima mrežnih usluga povjeriti pružanje skupa unaprijed definiranih usluga povezivanja, na temelju kojeg pružatelji mrežnih usluga za ESMIG oblikuju, provode i daju rješenja povezivanja te upravljaju tim rješenjima, koja su namijenjena sigurnoj razmjeni poslovnih informacija između izravno povezanih sudionika na tržištu i tržišnih infrastruktura Eurosustava putem ESMIG-a.

                     (5)

                     Na postupak odabira pružatelja mrežnih usluga za ESMIG primjenjuje se Direktiva 2014/23/EU Europskog parlamenta i Vijeća (1) kako je prenesena u nacionalno pravo države članice ovlaštene središnje banke.

                     (6)

                     Upravno vijeće imenovalo je središnja banka Banca d'Italia za provođenje postupka odabira za pružatelje mrežnih usluga za ESMIG.

                     (7)

                     Središnja banka Banca d'Italia prihvatila je imenovanje te potvrdila svoju spremnost djelovati u skladu s ovom Odlukom,

               DONIJELO JE OVU ODLUKU:

            Članak 1.
            Definicije
            Za potrebe ove Odluke primjenjuju se sljedeće definicije:

                        (a)

                        „Odbor za tržišne infrastrukture” znači upravljačko tijelo, čija je misija pružanje podrške Upravnom vijeću na način da osigurava da se tržišne infrastrukture i platforme Eurosustava u područjima gotovinske namire, namire vrijednosnih papira i upravljanja kolateralom održavaju i dodatno razvijaju u skladu s ciljevima Europskog sustava središnjih banaka (ESSB) utvrđenih u Ugovoru, poslovnim potrebama ESSB-a, tehnološkim napretkom, kao i regulatornim i nadzornim zahtjevima, povremeno i prema potrebi;

                        (b)

                        „pružatelj mrežnih usluga za ESMIG” znači pružatelj mrežnih usluga koji je potpisao ugovor o koncesiji za pružanje usluga povezivanja;

                        (c)

                        „usluge povezivanja” znači izravna mrežna veza s ESMIG-om koju izravno povezani sudionik na tržištu zahtijeva od pružatelja mrežnih usluga za ESMIG kako bi se mogao koristiti uslugama tržišne infrastrukture Eurosustava ili obavljati zadaće i odgovornosti s njima u vezi;

                        (d)

                        „koncesija” znači pravo koje pružatelju mrežnih usluga odobravaju središnje banke Eurosustava za pružanje skupa unaprijed definiranih usluga povezivanja izravno povezanim sudionicima na tržištu, na temelju kojeg pružatelj mrežnih usluga za ESMIG oblikuje, provodi, daje rješenja povezivanja i upravlja tim rješenjima, koja su namijenjena sigurnoj razmjeni elektroničkih podataka između izravno povezanih sudionika na tržištu i tržišnih infrastruktura Eurosustava putem ESMIG-a;

                        (e)

                        „komisija za odabir” znači komisija od tri stručnjaka koju čine dva predstavnika ovlaštene središnje banke (uključujući predsjedatelja) i jednog predstavnika središnje banke Eurosustava, pri čemu je svakog od njih odredio Odbor za tržišne infrastrukture te ih je službeno imenovala ovlaštena središnja banka;

                        (f)

                        „središnja banka Eurosustava” znači Europska središnja banka (ESB) ili nacionalna središnja banka države članice čija je valuta euro;

                        (g)

                        „sporazum između razine 2 i razine 3” znači sporazum o opskrbi i upravljanju koji su dogovorili Odbor za tržišne infrastrukture i nacionalne središnje banke pružatelji, koji odobrava Upravno vijeće te ga potpisuju središnje banke Eurosustava i nacionalne središnje banke pružatelji. On sadrži dodatne pojedinosti o zadaćama i odgovornostima nacionalnih središnjih banaka pružatelja, Odbora za tržišne infrastrukture i središnjih banaka Eurosustava;

                        (h)

                        „izravno povezan sudionik na tržištu” znači svaki subjekt koji je ovlašten za razmjenu elektroničkih podataka s tržišnom infrastrukturom Eurosustava;

                        (i)

                        „ovlaštena središnja banka” znači nacionalna središnja banka države članice čija je valuta euro koju imenuje Upravno vijeće za vođenje postupka odabira pružatelja mrežnih usluga za ESMIG te koju središnje banke Eurosustava ovlaste da u njihovo ime i u njihovom interesu potpiše ugovor o koncesiji s odabranim sudionicima;

                        (j)

                        „usluge tržišne infrastrukture Euroustava” znači usluge koje pružaju tržišne infrastrukture središnjih banaka Eurosustava, koje se sastoje od usluga sustava TARGET (uključujući usluge T2, usluge namire trenutačnih plaćanja u sustavu TARGET i usluge sustava TARGET2-Securities), usluga sustava upravljanja kolateralom Eurosustava (ECMS) i drugih usluga koje pružaju tržišne infrastrukture Eurosustava, platforme i aplikacije u području gotovinske namire, namire vrijednosnih papira i upravljanja kolateralom;

                        (k)

                        „ugovor o koncesiji” znači ugovor u skladu s nacionalnim pravom države članice ovlaštene središnje banke, kako ga predloži Odbor za tržišne infrastrukture i odobri Upravno vijeće, koji određuje uzajamna prava i obveze središnjih banaka Eurosustava i relevantnog pružatelja mrežnih usluga za ESMIG;

                        (l)

                        „odabrani sudionik” znači sudionik u postupku odabira za pružatelje mrežnih usluga za ESMIG kojem je dodijeljen ugovor o koncesiji;

                        (m)

                        „poziv na nadmetanje” znači obavijest o postupku odabira koju ovlaštena središnja banka objavljuje u skladu s člankom 3. stavkom 2. točkom (e);

                        (n)

                        „pravila dodjele” znači detaljna pravila koja uređuju postupak odabira, a koja čine sastavni dio dokumentacije za odabir koja se objavljuje;

                        (o)

                        „dokumentacija za odabir” znači najava dodjele, poziv na nadmetanje, pravila dodjele te njihove priloge i dodatke;

                        (p)

                        „provjera prihvata mreže” znači provjera koju mora obaviti pružatelj mrežnih usluga za ESMIG nakon potpisivanja ugovora o koncesiji, čiji je cilj provjera usklađenosti njegovog ponuđenog rješenja s osnovnim zahtjevima vezano uz funkcionalnost, otpornost i sigurnost;

                        (q)

                        „datum početka rada” znači datum kada se prva tržišna infrastruktura Eurosustava počne koristiti uslugama povezivosti za dnevne operacije u nastajanju.

            Članak 2.
            Ovlaštena središnja banka

               1.   Banca d'Italia je središnja banka Eurosustava koju imenuje Upravno vijeće za provođenje postupaka odabira za pružatelje mrežnih usluga za ESMIG i za potpisivanje ugovora o koncesiji s odabranim sudionicima u skladu s ovom Odlukom.

               2.   Ovlaštena središnja banka u korist središnjih banaka Eurosustava:

                           (a)

                           planira postupak odabira i izrađuje dokumentaciju za odabir i svu relevantnu dokumentaciju u skladu člankom 3. stavkom 2. točkom (b);

                           (b)

                           provodi u svoje ime i u svom interesu i interesu središnjih banaka Eurosustava postupak odabira pružatelja mrežnih usluga za ESMIG uz punu suradnju s komisijom za odabir, osiguravajući materijalne i ljudske resurse koji su potrebni kako bi se osigurala usklađenost postupka odabira s nacionalnim pravom svoje države članice;

                           (c)

                           u skladu s odlukom komisije za odabir, potpisuje svaki ugovor o koncesiji, sa ukupnim brojem pružatelja mrežnih usluga za ESMIG koji ne premašuje tri u bilo kojem trenutku, u skladu s člankom 4. stavkom 1.;

                           (d)

                           predstavlja središnje banke Eurosustava u odnosu na pružatelje mrežnih usluga za ESMIG i druge treće strane te upravlja ugovorima o koncesiji u skladu s člankom 4. stavkom 5.

            Članak 3.
            Uvjeti odabira i dodjele

               1.   Ovlaštena središnja banka provodi postupak odabira pružatelja mrežnih usluga za ESMIG u skladu s Direktivom 2014/23/EU kako je prenesena u nacionalno pravo države članice ovlaštene središnje banke. Ukupan broj pružatelja mrežnih usluga za ESMIG niti u jednom trenutku ne smije biti veći od tri.

               2.   Pri provođenju postupka odabira ovlaštena središnja banka osobito poštuje sljedeće uvjete:

                           (a)

                           ovlaštena središnja banka provodi otvoreni postupak dodjele koncesija pri čemu svaki zainteresirani gospodarski subjekt može dati ponudu;

                           (b)

                           cjelokupnu dokumentaciju za odabir zajednički pripremaju središnje banke Eurosustava i ovlaštena središnja banka te ju odobrava Odbor za tržišne infrastrukture;

                           (c)

                           pružatelje mrežnih usluga za ESMIG odabire se na temelju najniže ukupne cijene za standardni skup usluga koje treba pružati skupini izravno povezanih sudionika na tržištu u skladu s modelom koji je odobrio Odbor za tržišne infrastrukture; cjelokupna dokumentacija za odabir objavljuje se na engleskom jeziku. Ovlaštena središnja banka može objaviti poziv na nadmetanje i na svom službenom jeziku. Sudionici u postupku odabira moraju svoje ponude i svu popratnu dokumentaciju dostaviti na engleskom jeziku;

                           (d)

                           ovlaštena središnja banka u pozivu na nadmetanje navodi da se postupak odabira provodi u njezino ime i u njezinom interesu te u interesu središnjih banaka Eurosustava;

                           (e)

                           ovlaštena središnja banka objavljuje poziv na nadmetanje najmanje u: (a) Službenom listu Europske unije; (b) relevantnom nacionalnom službenom listu države članice ovlaštene središnje banke; (c) dvjema nacionalnim novinama; i (d) Financial Timesu i The Economistu. Dokumentacija za odabir objavljuje se na mrežnim stranicama ovlaštene središnje banke. Poziv na nadmetanje također se objavljuje na mrežnim stranicama ESB-a uz poveznicu na mrežne stranice ovlaštene središnje banke kako bi se omogućio pristup cjelokupnoj dokumentaciji za odabir;

                           (f)

                           ovlaštena središnja banka obvezna je odgovoriti na zahtjeve za pojašnjavanjem postupka odabira koji pristignu na adresu elektroničke pošte navedenu u pozivu na nadmetanje. Ovlaštena središnja banka i ESB moraju objaviti odgovore od općeg interesa na svojim mrežnim stranicama;

                           (g)

                           članove komisije za odabir određuje Odbor za tržišne infrastrukture te ih službeno imenuje ovlaštena središnja banka odmah nakon isteka roka za dostavu ponuda;

                           (h)

                           članovi komisije za odabir dužni su potpisati izjavu o nepostojanju sukoba interesa koju je odobrio Odbor za tržišne infrastrukture;

                           (i)

                           ovlaštena središnja banka preuzima operativne aspekte postupka odabira;

                           (j)

                           komisija za odabir, između ostalog, provjerava administrativnu dokumentaciju te odlučuje o isključivanju iz postupka odabira sudionika koji ne udovoljavaju zahtjevima sudjelovanja. Komisija za odabir ocjenjuje neuobičajeno niske ponude u skladu s pravilima propisanima dokumentacijom za odabir. Komisija za odabir rangira sudionike koji nisu isključeni iz postupka odabira prema rastućem redu njihovih ekonomskih ponuda;

                           (k)

                           ovlaštena središnja banka službeno obavješćuje dotične sudionike o svim odlukama komisije za odabir primjenom sigurnih i brzih sredstava pisane komunikacije.

               3.   Nakon što komisija za odabir rangira sudionike u skladu sa stavkom 3. točkom (j) (prijedlog dodjele), ovlaštena središnja banka, u skladu sa svojom odgovornošću, provodi internu provjeru zakonitosti kako bi provjerila je li postupak odabira pravilno proveden. Nakon uspješnog provođenja navedene provjere ovlaštena središnja banka provodi konačnu dodjelu te provjerava udovoljava li svaki odabrani sudionik zahtjevima sudjelovanja i jesu li njihove izjave istinite. Ako je provjera zakonitosti neuspješna, konačna dodjela se odgađa i ovlaštena središnja banka poduzima sve potrebne radnje na temelju nacionalnog prava svoje države članice kako bi osigurala da se nepravilnost ispravi i da se provede nova provjera zakonitosti te da se uspješno dovrši. Ne dovodeći u pitanje neovisnost ovlaštene središnje banke kao javnog naručitelja na temelju nacionalnog prava njegove države članice, ona se može savjetovati s Odborom za tržišne infrastrukture o pitanjima politike povezanim s rješavanjem nepravilnosti.

               4.   Ovlaštena središnja banka djeluje u svoje ime i u svojem interesu te u interesu središnjih banaka Eurosustava vezano uz sva prava i obveze koje proizlaze iz postupka odabira. Ona izvješćuje Odbor za tržišne infrastrukture o napretku u postupku odabira i, ne dovodeći u pitanje svoju neovisnost kao javnog naručitelja na temelju nacionalnog prava svoje države članice, ona se savjetuje s Odborom za tržišne infrastrukture nakon nastanka bilo kojeg slučaja koji negativno utječe na projektni plan.

               5.   Ovlaštena središnja banka snosi vlastite troškove povezane sa zadaćama koje obavlja u postupku odabira.

            Članak 4.
            Ugovor o koncesiji

               1.   Nakon što je ovlaštena središnja banka u skladu s gore navedenim uvjetima zaključila postupak odabira i postupak dodjele, ovlaštena središnja banka poduzima sve potrebne pripremne mjere kako bi sklopila ugovor o koncesiji sa svakim od odabranih sudionika u ime i u interesu središnjih banaka Eurosustava. S tim ciljem, središnje banke Eurosustava daju ovlaštenoj središnjoj banci ovlast za potpisivanje ugovora o koncesiji putem zasebne punomoći za djelovanje u ime i u interesu središnjih banaka Eurosustava (nalog za zastupanje/izjava o zastupanju).

               2.   Nakon potpisivanja ugovora o koncesiji, pružatelj mrežnih usluga za ESMIG mora obaviti provjeru prihvata mreže. Ako pružatelj mrežnih usluga za ESMIG ne obavi uspješnu provjeru, ugovor o koncesiji se raskida. U tim okolnostima, ovlaštena središnja banka dodjeljuje koncesiju sljedećem najviše rangiranom sudioniku na listi nakon odabranog sudionika, pod istim uvjetima kao originalni ugovor o koncesiji i na temelju ponude koju je sljedeće rangirani sudionik dostavio u postupku odabira.

               3.   Ne dovodeći u pitanje sljedeće stavke, koncesija dodijeljena u postupku odabira traje deset godina nakon datuma početka rada kako bi se omogućilo pružateljima mrežnih usluga za ESMIG da povrate investicije učinjene u pružanju usluga zajedno s povratom uloženog kapitala uzimajući u obzir investicije zahtijevane za postizanje posebnih ciljeva ugovora.

               4.   Kada je ugovor o koncesiji s pružateljem mrežnih usluga za ESMIG raskinut prije isteka njegova trajanja, ali nakon uspješno provedene provjere prihvata mreže, Odbor za tržišne infrastrukture, po svojoj slobodnoj ocjeni, može ne dodijeliti zamjenski ugovor o koncesiji, ponuditi ga sudioniku u postupku odabira koji je sljedeći najviše rangiran na listi nakon odabranog sudionika ili, ako rang lista ne omogućuje prethodnu opciju, dodijeliti novi ugovor o koncesiji drugom pružatelju mrežnih usluga nakon novog postupka odabira koji provede ovlaštena središnja banka. Novi ugovor o koncesiji vrijedi deset godina.

               5.   Ovlaštena središnja banka ovlaštena je za zastupanje središnjih banaka Eurosustava prema pružateljima mrežnih usluga za ESMIG i ostalim trećim osobama vezano uz usluge povezivanja te upravljanje ugovorima o koncesiji u ime i u interesu središnjih banaka Eurosustava na trajnoj osnovi, pri čemu to, između ostalog, znači putem prisilne provedbe prava i obveza središnjih banaka Eurosustava, uključujući prisilnu provedbu u sudskom postupku uključujući, ali ne ograničavajući se na, povredu ugovornih obveza, naknadu štete, raskid, pobijanje ili druge izmjene ugovora. Ovlaštena središnja banka o tome izvješćuje Odbor za tržišne infrastrukture te poštuje njegove upute.

               6.   Ovlaštena središnja banka poduzima sve potrebne mjere za ispunjavanje dužnosti i obveza središnjih banaka Eurosustava i njenih eventualnih dužnosti i obveza vezano uz ugovore o koncesiji te o tome izvješćuje Odbor za tržišne infrastrukture i poštuje sve njegove upute s tim u vezi.

               7.   Ovlaštena središnja banka prima sve obavijesti, izjave i tužbe uključujući sudske pozive koji se odnose na pojedini ugovor o koncesiji, kako bi joj se omogućilo ispunjavanje prava i obveza središnjih banaka Eurosustava i njenih eventualnih prava i obveza vezano uz pojedini ugovor o koncesiji.

               8.   Ne dovodeći u pitanje članak 5., središnje banke Eurosustava nadoknađuju ovlaštenoj središnjoj banci sve razumne troškove koji proizlaze iz upravljanja i praćenja ugovora o koncesiji u skladu sa stavcima od 5. do 7.

            Članak 5.
            Zahtjevi za naknadu štete

               1.   Ovlaštena središnja banka odgovara središnjim bankama Eurosustava bez ograničenja za sve gubitke ili štete koje nastanu kao posljedica prevare ili namjernog neprofesionalnog ponašanja pri izvršavanju njezinih prava i obveza u skladu s ovom Odlukom. Ona odgovara središnjim bankama Eurosustava za sve gubitke ili štete koje su posljedica krajnje nepažnje u izvršavanju njezinih obveza u skladu s ovom Odlukom, te je u tom slučaju njezina odgovornost ograničena na maksimalni ukupni iznos od 2 000 000 EUR po kalendarskoj godini.

               2.   Kada gubitke ili štetu koji su posljedica prevare ili namjernog neprofesionalnog ponašanja ovlaštene središnje banke pri izvršavanju njezinih dužnosti u skladu s ovom Odlukom pretrpi treća osoba, ovlaštena središnja banka odgovorna je za svaku naknadu štete koju je potrebno platiti toj trećoj osobi.

               3.   Kada gubitke ili štetu koji su posljedica obične ili krajnje nepažnje ovlaštene središnje banke pri izvršavanju njezinih dužnosti u skladu s ovom Odlukom pretrpi treća osoba, ovlaštena središnja banka odgovorna je za svaku naknadu štete koju je potrebno platiti toj trećoj osobi. Središnje banke Eurosustava nadoknađuju ovlaštenoj središnjoj banci svaku takvu naknadu štete koja prelazi maksimalni ukupni iznos od 2 000 000 EUR po kalendarskoj godini na temelju sudske odluke ili nagodbe između ovlaštene središnje banke i bilo koje takve treće osobe, pod uvjetom da je nagodbu unaprijed odobrio Odbor za tržišne infrastrukture.

               4.   Središnje banke Eurosustava u cijelosti i bez odlaganja nadoknađuju ovlaštenoj središnjoj banci sve štete koje je isplatila trećim osobama, ako one proizlaze iz: (a) zahtjeva vezanih uz sudjelovanje i kriterija dodjele; (b) odluke komisije za odabir na temelju zahtjeva vezanih uz sudjelovanje i kriterije dodjele; (c) nepravilnog postupanja komisije za odabir, osim ako je ona djelovala u skladu s pisanim savjetom ovlaštene središnje banke ili nije unaprijed primila odgovarajući prethodni pisani savjet ovlaštene središnje banke u vezi s navedenim pitanjem pod uvjetom da je takav savjet zatražen daleko unaprijed u pisanom obliku; i (d) bilo koje odluke ili događaja izvan kontrole ovlaštene središnje banke, uključujući one koji mogu utjecati na učinkovitost dodijeljenih koncesija.

               5.   Središnje banke Eurosustava ovlaštenoj središnjoj banci neće nadoknaditi iznos naknade štete isplaćene trećim osobama koji proizlazi iz operativnih aktivnosti i drugih postupovnih radnji za koje je ona odgovorna, osim ako je ovlaštena središnja banka djelovala u suprotnosti s vlastitim savjetima, a u skladu s uputama Odbora za tržišne infrastrukture u skladu s člankom 3. stavkom 5.

               6.   Kada se tužbe koje su podnijele treće osobe odnose na radnje ili propuste u vezi s postupkom odabira za koji središnje banke Eurosustava imaju isključivu odgovornost, nakon savjetovanja s ovlaštenom središnjom bankom, središnje banke Eurosustava provodobno daju ovlaštenoj središnjoj banci upute vezano uz mjere koje ona poduzima, primjerice bilo kakvo zastupanje od strane vanjskog pravnog savjetnika ili pravne službe ovlaštene središnje banke. Nakon donošenja odluke o postupanju u takvom postupku, sudske troškove i pristojbe koje proizlaze iz takvog postupanja, snose središnje banke Eurosustava.

               7.   Središnje banke Eurosustava preuzimaju odgovornost za radnje i propuste pojedinih članova komisije za odabir vezano uz postupak odabira.

               8.   Kada treće osobe podnesu tužbu zbog radnji ili propusta povezanih s postupkom odabira za koji je isključivo odgovorna ovlaštena središnja banka, ovlaštena središnja banka u potpunosti surađuje sa središnjim bankama Eurosustava vezano uz mjere koje ona poduzima, primjerice bilo kakvo zastupanje od strane vanjskog pravnog savjetnika ili vlastite pravne službe te snosi posljedične troškove.

               9.   Kada su središnje banke Eurosustava i ovlaštena središnja banka zajedno odgovorne za gubitke ili štete koje je pretrpjela treća osoba, svaka od njih snosi jednak dio troškova.

            Članak 6.
            Završne odredbe

               1.   Ovo ovlaštenje ostaje na snazi deset godina od datuma početka rada.

               2.   Istek ovlaštenja ne utječe na primjenu relevantnih ugovora o koncesiji.

            Članak 7.
            Stupanje na snagu
            Ova Odluka stupa na snagu 25. siječnja 2019.

            Sastavljeno u Frankfurtu na Majni, 23. siječnja 2019.

                  Predsjednik ESB-a

               Mario DRAGHI

            (1)  Direktiva 2014/23/EU Europskog parlamenta i Vijeća od 26. veljače 2014. o dodjeli ugovorâ o koncesiji (SL L 94, 28.3.2014., str. 1.).


title: Odluka Komisije оd 14. veljače 2019. o imenovanju osam članova Europskog savjetodavnog odbora za statistiku

text:
                  18.2.2019

                  HR

                  Službeni list Europske unije

                  C 63/4

         ODLUKA KOMISIJE
         оd 14. veljače 2019.
         o imenovanju osam članova Europskog savjetodavnog odbora za statistiku
         (2019/C 63/05)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Odluku br. 234/2008/EZ Europskog parlamenta i Vijeća od 11. ožujka 2008. o osnivanju Europskog savjetodavnog odbora za statistiku i stavljanju izvan snage Odluke Vijeća 91/116/EEZ (1), a posebno njezin članak 4. stavak 1. točku (a),
         budući da:

                     (1)

                     Europski savjetodavni odbor za statistiku sastoji se od 24 člana.

                     (2)

                     U skladu s člankom 4. stavkom 1. Odluke br. 234/2008/EZ dvanaest članova imenuje Komisija nakon savjetovanja s Europskim parlamentom i Vijećem. Četvero od prethodno navedenih dvanaest članova imenovano je Odlukom Komisije 2016/C12/02 na mandat od pet godina te njihovi mandati istječu 2020.

                     (3)

                     Države članice Komisiji su dostavile popis kandidata s priznatim kvalifikacijama u području statistike.

                     (4)

                     Imenovanjem tih osam članova Komisija nastoji osigurati da oni ravnomjerno predstavljaju korisnike, ispitanike i druge dionike u području statistike Zajednice (uključujući znanstvenu zajednicu, socijalne partnere i civilno društvo).

                     (5)

                     Pričuvni popis sastavlja se za slučaj ostavke ili neočekivane nedostupnosti imenovanih članova. Pri izboru s pričuvnog popisa nastoji se održati ravnoteža među skupinama korisnika,

               DONIJELA JE OVU ODLUKU:

            Članak 1.
            Osobe navedene u Prilogu imenuju se članovima Europskog savjetodavnog odbora za statistiku na mandat od pet godina počevši od 9. svibnja 2019.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 14. veljače 2019.

                  Za Komisiju

                  Predsjednik

               Jean-Claude JUNCKER

            (1)  SL L 73, 15.3.2008., str. 13.

            PRILOG

                        Axel BÖRSCH-SUPAN

                        Maria João CASANOVA DE ARAÚJO E SÁ VALENTE ROSA

                        Audronė JAKAITIENĖ

                        Sune KARLSSON

                        András MÁTH

                        Marie BOHATÁ

                        Peter VAN DER HEIJDEN

                        Tõnu KOLLO.

               Pričuvni popis:

                        Marcel DAS

                        Domantas JASILIONIS.


title: Odluka Vijeća (EU) 2019/267 od 12. veljače 2019. o sklapanju Sporazuma o statusu između Europske unije i Republike Albanije o djelovanjima koja provodi Agencija za europsku graničnu i obalnu stražu u Republici Albaniji

text:
                  18.2.2019

                  HR

                  Službeni list Europske unije

                  L 46/1

         ODLUKA VIJEĆA (EU) 2019/267
         od 12. veljače 2019.
         o sklapanju Sporazuma o statusu između Europske unije i Republike Albanije o djelovanjima koja provodi Agencija za europsku graničnu i obalnu stražu u Republici Albaniji
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 77. stavak 2. točke (b) i (d) i članak 79. stavak 2. točku (c) u vezi s člankom 218. stavkom 6. drugim podstavkom, točkom (a) podtočkom v.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     U skladu s Odlukom Vijeća (EU) 2018/1031 (2), Sporazum o statusu između Europske unije i Republike Albanije o djelovanjima koja provodi Agencija za europsku graničnu i obalnu stražu u Republici Albaniji („Sporazum”) potpisan je 5. listopada 2018., podložno njegovu sklapanju.

                     (2)

                     Na temelju tog Sporazuma timove europske granične i obalne straže moguće je brzo rasporediti na albansko državno područje i odgovoriti na trenutačnu promjenu migracijskih tokova prema obalnoj ruti te pružiti pomoć u upravljanju vanjskim granicama i borbi protiv krijumčarenja migranata.

                     (3)

                     Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ (3); Ujedinjena Kraljevina stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

                     (4)

                     Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (4); Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

                     (5)

                     U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje. S obzirom na to da ova Odluka predstavlja daljnji razvoj schengenske pravne stečevine, Danska, u skladu s člankom 4. navedenog protokola, u roku od šest mjeseci nakon što Vijeće odluči o ovoj Odluci odlučuje hoće li je provesti u svojem nacionalnom pravu.

                     (6)

                     Sporazum bi stoga trebalo odobriti.

               DONIJELO JE OVU ODLUKU:

            Članak 1.
            Sporazum o statusu između Europske unije i Republike Albanije o djelovanjima koja provodi Agencija za europsku graničnu i obalnu stražu u Republici Albaniji („Sporazum”) odobrava se u ime Unije.
            Tekst Sporazuma priložen je ovoj Odluci.

            Članak 2.
            Predsjednik Vijeća u ime Unije šalje obavijest predviđenu u članku 12. stavku 1. Sporazuma.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 12. veljače 2019.

                  Za Vijeće

                  Predsjednik

               E.O. TEODOROVICI

            (1)  Suglasnost dana 15. siječnja 2019. (još nije objavljena u Službenom listu).

            (2)  Odluka Vijeća (EU) 2018/1031 od 13. srpnja 2018. o potpisivanju, u ime Unije, Sporazum o statusu između Europske unije i Republike Albanije o djelovanjima koja provodi Agencija za europsku graničnu i obalnu stražu u Republici Albaniji (SL L 185, 23.7.2018., str. 6.).

            (3)  Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

            (4)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).


title: Odluka Vijeća (ZVSP) 2019/271 od 18. veljače 2019. o izmjeni Odluke (ZVSP) 2016/1693 o mjerama ograničavanja protiv ISIL-a (Daiš) i Al Qaide te s njima povezanih osoba, skupina, poduzeća i subjekata

text:
                  18.2.2019

                  HR

                  Službeni list Europske unije

                  LI 46/3

         ODLUKA VIJEĆA (ZVSP) 2019/271
         od 18. veljače 2019.
         o izmjeni Odluke (ZVSP) 2016/1693 o mjerama ograničavanja protiv ISIL-a (Daiš) i Al Qaide te s njima povezanih osoba, skupina, poduzeća i subjekata
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 20. rujna 2016. donijelo Odluku (ZVSP) 2016/1693 (1).

                     (2)

                     S obzirom na stalnu prijetnju koju predstavljaju ISIL (Daiš) i Al Qaida te s njima povezane osobe, skupine, poduzeća i subjekti jednu osobu trebalo bi dodati na popis osoba, skupina, poduzeća i subjekata naveden u Prilogu Odluci (ZVSP) 2016/1693.

                     (3)

                     Odluku (ZVSP) 2016/1693 trebalo bi na odgovarajući način izmijeniti,

               DONIJELO JE OVU ODLUKU:

            Članak 1.
            Prilog Odluci (ZVSP) 2016/1693 mijenja se kako je navedeno u Prilogu ovoj Odluci.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 18. veljače 2019.

                  Za Vijeće

                  Predsjednica

               F. MOGHERINI

            (1)  Odluka Vijeća (ZVSP) 2016/1693 od 20. rujna 2016. o mjerama ograničavanja protiv ISIL-a (Daiš) i Al-Qaide te s njima povezanih osoba, skupina, poduzeća i subjekata i stavljanju izvan snage Zajedničkog stajališta 2002/402/ZVSP (SL L 255, 21.9.2016., str. 25.).

            PRILOG
            Sljedeća osoba dodaje se na popis naveden u Prilogu Odluci (ZVSP) 2016/1693:

                           „4.

                           Brahim el KHAYARI; datum rođenja: 7. svibnja 1992.; mjesto rođenja: Nîmes (Francuska); državljanstvo: francusko.”.


title: Odluka Vijeća (EU) 2019/306 od 18. veljače 2019. o ovlašćivanju Austrije da u interesu Europske unije prihvati pristup Ekvadora i Ukrajine Haškoj konvenciji o građanskopravnim aspektima međunarodne otmice djece iz 1980.

text:
                  22.2.2019

                  HR

                  Službeni list Europske unije

                  L 51/11

         ODLUKA VIJEĆA (EU) 2019/306
         od 18. veljače 2019.
         o ovlašćivanju Austrije da u interesu Europske unije prihvati pristup Ekvadora i Ukrajine Haškoj konvenciji o građanskopravnim aspektima međunarodne otmice djece iz 1980.
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 81. stavak 3. u vezi s člankom 218. stavkom 6. točkom (b),
         uzimajući u obzir prijedlog Europske komisije,
         uzimajući u obzir mišljenje Europskog parlamenta (1),
         budući da:

                     (1)

                     Europska unija postavila je za jedan od svojih ciljeva promicanje zaštite prava djeteta, kako je navedeno u članku 3. Ugovora o Europskoj uniji. Mjere za zaštitu djece od nezakonitog odvođenja ili zadržavanja ključan su dio te politike.

                     (2)

                     Vijeće je donijelo Uredbu (EZ) br. 2201/2003 (2) („Uredba Bruxelles II.a”), čiji je cilj zaštititi djecu od štetnih učinaka nezakonitog odvođenja ili zadržavanja te utvrditi postupke kojima bi se jamčila njihova što hitnija predaja u državu njihova uobičajenog boravišta, kao i osigurati zaštitu prava na kontakt i prava na skrb.

                     (3)

                     Uredbom Bruxelles II.a dopunjuje se i učvršćuje Haška konvencija o građanskopravnim aspektima međunarodne otmice djece od 25. listopada 1980. („Haška konvencija iz 1980.”), kojom se na međunarodnoj razini utvrđuje sustav obveza i suradnje među državama ugovornicama te između središnjih tijela i kojom se nastoji osigurati što hitnija predaja nezakonito odvedene ili zadržane djece.

                     (4)

                     Sve države članice Unije stranke su Haške konvencije iz 1980.

                     (5)

                     Unija potiče treće države da pristupe Haškoj konvenciji iz 1980. i podupire ispravnu provedbu Haške konvencije iz 1980. sudjelovanjem zajedno s državama članicama, među ostalim, u posebnim komisijama koje se redovno organiziraju u okviru Haške konferencije o međunarodnom privatnom pravu.

                     (6)

                     Zajednički pravni okvir koji se primjenjuje između država članica Unije i trećih država mogao bi biti najbolje rješenje za osjetljive slučajeve međunarodne otmice djece.

                     (7)

                     Haškom konvencijom iz 1980. određuje se da se ona primjenjuje između države pristupnice i onih država ugovornica koje su izjavile da prihvaćaju pristup.

                     (8)

                     Haškom konvencijom iz 1980. ne dopušta se organizacijama za regionalnu gospodarsku integraciju kao što je Unija da postanu njezina stranka. Stoga Unija ne može pristupiti toj konvenciji niti može položiti izjavu o prihvatu države pristupnice.

                     (9)

                     Na temelju Mišljenja 1/13 Suda Europske unije (3), izjave o prihvatu u skladu s Haškom konvencijom iz 1980. potpadaju pod isključivu vanjsku nadležnost Unije.

                     (10)

                     Ekvador je 22. siječnja 1992. položio svoju ispravu o pristupu Haškoj konvenciji iz 1980. Haška konvencija iz 1980. stupila je na snagu za Ekvador 1. travnja 1992.

                     (11)

                     Sve dotične države članice osim Austrije i Danske već su prihvatile pristup Ekvadora Haškoj konvenciji iz 1980. Ekvador je prihvatio pristup Bugarske, Cipra, Estonije, Latvije, Litve, Malte, Poljske, Slovenije i Rumunjske Haškoj konvenciji iz 1980. Procjena situacije u Ekvadoru dovela je do zaključka da Austrija može prihvatiti, u interesu Unije, pristup Ekvadora prema uvjetima iz Haške konvencije iz 1980.

                     (12)

                     Ukrajina je 2. lipnja 2006. položila svoju ispravu o pristupu Haškoj konvenciji iz 1980. Haška konvencija iz 1980. stupila je na snagu za Ukrajinu 1. rujna 2006.

                     (13)

                     Sve države članice osim Austrije i Danske već su prihvatile pristup Ukrajine Haškoj konvenciji iz 1980. Procjena situacije u Ukrajini dovela je do zaključka da Austrija može prihvatiti, u interesu Unije, pristup Ukrajine prema uvjetima iz Haške konvencije iz 1980.

                     (14)

                     Austrija bi stoga trebala biti ovlaštena položiti svoje izjave o prihvatu pristupa Ekvadora i Ukrajine Haškoj konvenciji iz 1980. u interesu Unije u skladu s uvjetima utvrđenima ovom Odlukom. Druge države članice Unije koje su već prihvatile pristup Ekvadora i Ukrajine Haškoj konvenciji iz 1980. ne bi trebale položiti nove izjave o prihvatu jer postojeće izjave ostaju valjane u skladu s međunarodnim javnim pravom.

                     (15)

                     Uredba Bruxelles II.a obvezujuća je za Ujedinjenu Kraljevinu i Irsku te one sudjeluju u donošenju i primjeni ove Odluke.

                     (16)

                     U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje,

               DONIJELO JE OVU ODLUKU:

            Članak 1.

               1.   Austrija se ovlašćuje da prihvati pristup Ekvadora i Ukrajine Haškoj konvenciji iz 1980. u interesu Unije.

               2.   Austrija najkasnije 19. veljače 2020. polaže izjavu o prihvatu pristupa Ekvadora i Ukrajine Haškoj konvenciji iz 1980. u interesu Unije koja glasi:

                  „[Puno ime DRŽAVE ČLANICE] izjavljuje da prihvaća pristup Ekvadora i Ukrajine Haškoj konvenciji o građanskopravnim aspektima međunarodne otmice djece od 25. listopada 1980., u skladu s Odlukom Vijeća (EU) 2019/306”.

               3.   Austrija obavješćuje Vijeće i Komisiju o polaganju svoje izjave o prihvatu pristupa Ekvadora i Ukrajine Haškoj konvenciji iz 1980. te priopćuje Komisiji tekst te izjave u roku od dva mjeseca od njezina polaganja.

            Članak 2.
            Ova Odluka proizvodi učinke od dana priopćenja.

            Članak 3.
            Ova je Odluka upućena Austriji.

            Sastavljeno u Bruxellesu 18. veljače 2019.

                  Za Vijeće

                  Predsjednik

               N. BĂDĂLĂU

            (1)  Mišljenje od 31. siječnja 2019. (još nije objavljeno u Službenom listu).

            (2)  Uredba Vijeća (EZ) br. 2201/2003 od 27. studenoga 2003. o nadležnosti, priznavanju i izvršenju sudskih odluka u bračnim sporovima i u stvarima povezanim s roditeljskom odgovornošću te o stavljanju izvan snage Uredbe (EZ) br. 1347/2000 (SL L 338, 23.12.2003., str. 1.).

            (3)  ECLI:EU:C:2014:2303.


title: Odluka Vijeća (EU, Euratom) 2019/311 od 19. veljače 2019. o imenovanju dviju članica Europskoga gospodarskog i socijalnog odbora, koje je predložila Kraljevina Danska

text:
                  22.2.2019

                  HR

                  Službeni list Europske unije

                  L 51/28

         ODLUKA VIJEĆA (EU, Euratom) 2019/311
         od 19. veljače 2019.
         o imenovanju dviju članica Europskoga gospodarskog i socijalnog odbora, koje je predložila Kraljevina Danska
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 302.,
         uzimajući u obzir Ugovor o osnivanju Europske zajednice za atomsku energiju, a posebno njegov članak 106.a,
         uzimajući u obzir prijedlog danske vlade,
         uzimajući u obzir mišljenje Europske komisije,
         budući da:

                     (1)

                     Vijeće je 18. rujna 2015. donijelo Odluku (EU, Euratom) 2015/1600 (1), a 1. listopada 2015. Odluku (EU, Euratom) 2015/1790 (2) o imenovanju članova Europskoga gospodarskog i socijalnog odbora za razdoblje od 21. rujna 2015. do 20. rujna 2020. Odlukom Vijeća (EU) 2016/229 (3)16. veljače 2016. gđu Marie-Louise KNUPPERT zamijenio je g. Arne GREVSEN u svojstvu člana.

                     (2)

                     Mjesto člana Europskoga gospodarskog i socijalnog odbora postalo je slobodno istekom mandata g. Bernta FALLENKAMPA.

                     (3)

                     Mjesto člana Europskoga gospodarskog i socijalnog odbora postalo je slobodno istekom mandata g. Arnea GREVSENA,

               DONIJELO JE OVU ODLUKU:

            Članak 1.
            Sljedeće osobe imenuju se članicama Europskoga gospodarskog i socijalnog odbora do kraja tekućeg mandata koji istječe 20. rujna 2020.:

                        —

                        gđa Dorthe ANDERSEN, Head of Danish Trade Union EU Office,

                        —

                        gđa Bente SORGENFREY, 1. vice president FH - Danish Trade Union Confederation.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 19. veljače 2019.

                  Za Vijeće

                  Predsjednik

               G. CIAMBA

            (1)  Odluka Vijeća (EU, Euratom) 2015/1600 od 18. rujna 2015. o imenovanju članova Europskoga gospodarskog i socijalnog odbora za razdoblje od 21. rujna 2015. do 20. rujna 2020. (SL L 248, 24.9.2015., str. 53.).

            (2)  Odluka Vijeća (EU, Euratom) 2015/1790 od 1. listopada 2015. o imenovanju članova Europskoga gospodarskog i socijalnog odbora za razdoblje od 21. rujna 2015. do 20. rujna 2020. (SL L 260, 7.10.2015., str. 23.).

            (3)  Odluka Vijeća (EU) 2016/229 od 16. veljače 2016. o imenovanju člana Europskoga gospodarskog i socijalnog odbora kojeg je predložila Kraljevina Danska (SL L 41, 18.2.2016., str. 22.).


title: Odluka Vijeća (ZVSP) 2019/312 od 21. veljače 2019. o izmjeni i produljenju Odluke 2014/219/ZVSP o misiji ZSOP-a Europske unije u Maliju (EUCAP Sahel Mali)

text:
                  22.2.2019

                  HR

                  Službeni list Europske unije

                  L 51/29

         ODLUKA VIJEĆA (ZVSP) 2019/312
         od 21. veljače 2019.
         o izmjeni i produljenju Odluke 2014/219/ZVSP o misiji ZSOP-a Europske unije u Maliju (EUCAP Sahel Mali)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 15. travnja 2014. donijelo Odluku 2014/219/ZVSP (1) o misiji ZSOP-a Europske unije u Maliju (EUCAP Sahel Mali).

                     (2)

                     Vijeće je 11. siječnja 2017. donijelo Odluku (ZVSP) 2017/50 (2) kojom je produljilo trajanje misije EUCAP Sahel Mali do 14. siječnja 2019. Vijeće je 7. prosinca 2017. donijelo Odluku (ZVSP) 2017/2264 (3) kojom je za misiju EUCAP Sahel Mali osiguralo financijski referentni iznos do 14. siječnja 2019.

                     (3)

                     U Zaključcima o Sahelu/Maliju 25. lipnja 2018. Vijeće naglašava važnost regionalizacije u okviru ZSOP-a u Sahelu s ciljem jačanja, prema potrebi, civilne i vojne potpore prekograničnoj suradnji, struktura regionalne suradnje, posebno onih skupine G5 Sahel te kapaciteta i odgovornosti zemalja skupine G5 za rješavanje sigurnosnih izazova u regiji.

                     (4)

                     Nakon strateškog preispitivanja misije EUCAP Sahel Mali Politički i sigurnosni odbor 25. listopada 2018. preporučio je produljenje mandata misije EUCAP Sahel Mali do 14. siječnja 2021.

                     (5)

                     U iščekivanju odobrenja Vijeća u pogledu dokumenata o planiranju regionalizacije u Sahelu, Vijeće je 17. prosinca 2018. donijelo Odluku (ZVSP) 2018/2008 (4) kojom je produljilo mandat misije EUCAP Sahel Mali te joj osiguralo financijski referentni iznos do 28. veljače 2019.

                     (6)

                     Odluku 2014/219/ZVSP stoga bi trebalo produljiti do 14. siječnja 2021.

                     (7)

                     Misija EUCAP Sahel Mali provodit će se u kontekstu stanja koje se može pogoršati i koje bi moglo ugroziti ostvarenje ciljeva vanjskog djelovanja Unije kako su navedeni u članku 21. Ugovora o Europskoj uniji.

               DONIJELO JE OVU ODLUKU:

            Članak 1.
            Odluka 2014/219/ZVSP mijenja se kako slijedi:

                        1.

                        U članku 14. stavku 1. dodaje se sljedeći podstavak:
                        „Financijski referentni iznos namijenjen pokrivanju izdataka povezanih s misijom EUCAP Sahel Mali u razdoblju od 1. ožujka 2019. do 14. siječnja 2021. iznosi 66 930 000 EUR.”;

                        2.

                        U članku 18., druga rečenica zamjenjuje se sljedećim:
                        „Primjenjuje se do 14. siječnja 2021.”

            Članak 2.
            Ova Odluka stupa na snagu na dan donošenja.
            Primjenjuje se od 1. ožujka 2019.

            Sastavljeno u Bruxellesu 21. veljače 2019.

                  Za Vijeće

                  Predsjednik

               G. CIAMBA

            (1)  Odluka Vijeća 2014/219/ZVSP od 15. travnja 2014. o misiji ZSOP-a Europske unije u Maliju (EUCAP Sahel Mali) (SL L 113, 16.4.2014., str. 21.).

            (2)  Odluka Vijeća (ZVSP) 2017/50 od 11. siječnja 2017. o izmjeni Odluke 2014/219/ZVSP o misiji ZSOP-a Europske unije u Maliju (EUCAP Sahel Mali) (SL L 7, 12.1.2017., str. 18.).

            (3)  Odluka Vijeća (ZVSP) 2017/2264 od 7. prosinca 2017. o izmjeni Odluke 2014/219/ZVSP o misiji ZSOP-a Europske unije u Maliju (EUCAP Sahel Mali) (SL L 324, 8.12.2017., str. 52.).

            (4)  Odluka Vijeća (ZVSP) 2018/2008 od 17. prosinca 2018. o izmjeni i produljenju Odluke 2014/219/ZVSP o misiji ZSOP-a Europske unije u Maliju (EUCAP Sahel Mali) (SL L 322, 18.12.2018., str. 24.).